ડેન્ગ બાદ આવેલા બે પ્રમુખો જિયાંગ ઝેમિન અને હૂ જિન્તાઓ દસ દસ વર્ષ પ્રમુખ રહ્યાં હતાં. તે પછી શી જિનપિંગ પ્રમુખ બન્યાં. પણ તેઓ હવે દસ વર્ષથી વધારે શાસન કરવા માગે છે, કેમ કે તેમનું સપનું છે કે ચીનને ફરીથી પ્રાચીન સમયમાં હતું તેવું મહાન બનાવવું. ચીનને મહાસત્તા બનાવવાની મહત્ત્વાકાંક્ષા હવે અજાણી રહી નથી. ચીનના ચિંતન પર બૌદ્ધ અસર થઈ હતી, પણ તે પહેલાં તેનાથીય પ્રાચીન ચીનનું મૂળ ચિંતન એટલું જ પ્રબળ હતું. ચીનના એ મૂળ ચિંતન અને વિચાર અને કલ્પના પ્રમાણે ચીન જ સૃષ્ટિનું કેન્દ્ર છે. કર્મના સિદ્ધાંત પ્રમાણે બેસી રહેવાનું નથી અને સંપત્તિ અને સુખનું સર્જન જાતે કરવાનું છે અને ત્યાં ઉપર નહીં, અહીં નીચે જ સ્વર્ગનું સર્જન કરવાની જવાબદારી ચીનની છે.